Lipale Tsa Bibele Mosali oa Lota a Hetla - Websaete ea Molao ea Lipaki Tsa Jehova
LOTA le ba lelapa la hae ba ne ba lula le Abrahama naheng ea Kanana. Ka letsatsi le leng Abrahama a re ho Lota: ‘Sebaka sena ha sea lekana bakeng sa liphoofolo tsohle tsa rōna. Ke kōpa re arohane. Ha u leba koana, ’na ke tla leba ’nǵa e ’ngoe.’
Lota a lekola sebaka. A bona karolo e ntle haholo ea naha e nang le metsi le lekhulo le letle bakeng sa liphoofolo tsa hae. E ne e le Setereke sa Jordane. Kahoo Lota a fallela sebakeng seo le ba lelapa la hae le liphoofolo tsa hae. Qetellong ba haha motseng oa Sodoma.
Batho ba Sodoma ba ne ba le babe haholo. Seo se ne se khopisa Lota, hobane e ne e le motho ea molemo. Se ne se khopisa le Molimo. Qetellong, Molimo a romela mangeloi a mabeli ho ea lemosa Lota hore o tlil’o timetsa Sodoma le motse o haufi le oona, e leng Gomora, ka lebaka la bobe ba eona.
Mangeloi a re ho Lota: ‘Potlaka! Nka mosali oa hao le barali ba hao ba babeli ’me le tsoe mona!’ Lota le ba lelapa la hae ba ne ba lieha ho tsamaea, eaba mangeloi ao a ba tšoara ka matsoho a ba ntša motseng oo. Eaba lengeloi le leng le re: ‘Balehisang bophelo ba lōna! Le se ke la hetla. Balehelang lithabeng, e le hore le se ke la bolaoa.’
Lota le barali ba hae ba mamela ’me ba baleha Sodoma. Ha baa ka ba ema le ka nakoana feela, ’me ha baa ka ba hetla. Empa mosali oa Lota eena ha aa ka a mamela. O ile a ema ’me a hetla ha ba qeta ho tsoa Sodoma. Eaba mosali oa Lota o fetoha sefika sa letsoai. Na ua mo bona moo setšoantšong?
Re ithuta thuto e molemo ho sena. Se re bontša hore Molimo o pholosa ba mo mamelang, empa ba sa mo mameleng ba tla lahleheloa ke bophelo ba bona.
Genese 13:5-13; 18:20-33; 19:1-29; Luka 17:28-32; 2 Petrose 2:6-8.
Ke hobane’ng ha Abrahama le Lota ba ile ba arohana?
Ke hobane’ng ha Lota a ile a khetha ho lula Sodoma?
Batho ba Sodoma ba ne ba le joang?
Mangeloi a mabeli a ile a lemosa Lota hore a etse’ng?
Ke hobane’ng ha mosali oa Lota a ile a fetoha sefika sa letsoai?
Re ka ithuta eng tabeng ea mosali oa Lota?
Bala Genese 13:5-13.
Tabeng ea ho rarolla mathata pakeng tsa batho, re ka ithuta eng ho Abrahama? (Gen. 13:8, 9; Bar. 12:10; Bafil. 2:3, 4)
Bala Genese 18:20-33.
Tsela eo Jehova a ileng a sebelisana le Abrahama ka eona e re kholisa joang hore Jehova le Jesu ba tla ahlola ka ho loka? (Gen. 18:25, 26; Mat. 25:31-33)
Bala Genese 19:1-29.
Tlaleho ee ea Bibele e bontša eng ka pono ea Molimo ka bosodoma? (Gen. 19:5, 13; Lev. 20:13)
Re bona phapang efe pakeng tsa seo Lota le Abrahama ba ileng ba se etsa ha Molimo a ba tataisa, hona re ka ithuta eng ho see? (Gen. 19:15, 16, 19, 20; 22:3)
Bala Luka 17:28-32.
Mosali oa Lota o ne a ikutloa joang ka lintho tse bonahalang, hona see ke temoso joang ho rōna? (Luka 12:15; 17:31, 32; Mat. 6:19-21, 25)
Bala 2 Petrose 2:6-8.
Ho tšoana le Lota, re lokela ho ikutloa joang ka lefatše le sa tšabeng Molimo le re pota-potileng? (Ezek. 9:4; 1 Joh. 2:15-17)
Bala tlaleho ea Bibele ’me u kopanye matheba. U ithuta’ng ho mosali oa Lota?
Lota le Lelapa la Hae—Pale ea Bibele e Tsamaisanang le Litšoantšo
Ikopiletse pale ena ’me u bone hore na u ka ithuta’ng ho Lota le lelapa la hae.